text: Bodybuilder med tophue skød i bank
  23 december 2010 kl. 13.03
  En bodybuildertype med hvid tophue skød op i luften, da han torsdag plyndrede en bank i Kolding.
  En enlig bankrøver affyrede skræmmeskud, da han torsdag invaderede Spar Nord på Vejlevej i Kolding. Det oplyser Sydøstjyllands Politi.
  Manden, der beskrives som en "bodybuildertype", medbragte et oversavet jagtgevær. Men han følte sig åbenbart ikke overbevist om, at geværet i sig selv ville skræmme folk til passivitet, så han skød op i loftet, inden han pressede penge ud af personalet.
  Efter røveriet stak han af til fods i sneen.
  - Nogle folk forsøger at løbe efter ham, men han slipper altså væk til sidst, siger politiets vagtchef.
  Ingen personer kom noget til ved skyderiet.
  Manden beskrives som 180-190 cm høj og dansker.
  